10
Asan Sangful ini Wu e Aposel
Mak 3:13-19; Luk 6:12-16
1 Iesu ka tawi sangful ini u e kalalik na fafausum kia usuf i, ke ka ta rakrakai sing ri una tel ufu foron tanwa laulau ke una faliu fanu koseng marmarsan sasem tikii.
2 Igii e asan sangful ini u e aposel: Tipes u lo Saimon, ae Iesu ka foteng u ini Pita, ke Enru tualik. Iun kalalik ke Sebedi, Jems ru latualik e Jon. 3 Filip ke Batolomiu, Tomas ke Metiu tom kep takiis. Jems kalalik ke Alfius, ke Tadius. 4 Saimon nenge Silot* ke Iudas Iskariot ae in ta ufu Iesu una liman tuui.
Iesu i Wuun ufu Sangful ini U e Aposel
Mak 6:7-13; Luk 9:1-6
5 Iesu ka wuun ufu sangful ini u e aposel ae ini fafanau igii: “Gong gam la na fatpoton fanu ae biil ri fan Iudaia, ke gong gam kau na ti maleh ken fan Samaria. 6 Gamen la sau usuf fan Israel ae ri arae foron sipsip ae ri rong tah. 7 Aunbiing gam la, gamen fafas ini orek igii: ‘Matanfuntih na kukulii ka fatat.’ 8 +Ke gamek faliu foron sasem, fapti foron minet, fafuu fanu ae ri sem lepra,† ke gamek tel ufu foron tanwa laulau. Gam kep foes ta rakrakai igii sing iau, ke gamen ta foes u usuf fanu. 9 Gong gam siing ti goul le siliwa le kopa na pus kimi. 10 +Ke gong gam kep ti sara, le ti kilkiliis sabin, le ti su le ti buk una la. Wara le i foim ken fanu tom una lupes nenge tom foim.
11 “Aunbiing gam tapiek na ti tara maleh, le fabiro maleh, gamen im isi ti kaltu rokap aiwa, ke gamek melmel tura papang na aunbiing gamen la. 12 Aunbiing gam kau na fel ae, gamen faorek pes ri ini siaroh. 13 Male fanu na fel ae ri somangat pes gam, ke siaroh kimi in kiis aiwa. Male biil ri somangat pes gam, ke siaroh kimi in fis usuf gam. 14 +Male tikas biil i somangat pes gam le biil i ongen pes foron orek kimi, ke gamen pakte ufu piyiif tina foron kekmi aunbiing gam kang koseng fel le maleh ae. 15 +Tekentu kanaka ia fas gam, na biingen nagogon in lilibiit e tatawin ae God in ta u usuf fan Sodom ke fan Gomora, na fangungut ae in ta u usuf fanu na maleh ae.
Marmarsan Fangungut in Tapiek
Mak 13:9-13; Luk 21:12-17
16 +“Ongen u, ia wuun gam arae foron sipsip ae ri la na fatpoton foron puul ngalngaliaf. Pesu, in poh e wol kimi arae foron sii ke gamen kalkaluu arae foron bun.
17 +“Gamen tumarang isi fanu. Rin luse gam ke rik ta ufu gam na liman foron tom nagogon ma rik pis gam na foron felun lotu kiri. 18 I wara lo iau, ke rik dat gam isi gamek ti na matan foron famfamu na matanfuntih turan foron king, isi gamek famalal iau usuf ri ke usuf fanu ae biil ri fan Iudaia. 19 Isau le aunbiing rin luse gam, gong gam lala wol le sani gamen use u ke arafa gamen orek arae. Na aunbiing ae, God tom in fapitil wolwol kimi ini sani ae gamen use u, 20 wara le biil mang e gam ae gamen orek, biil. Tanwa Tama gam tom in luun orek na ngusmi.
21 “Nenge kaltu in ta tualik isi rin siimete u, ke nenge tamankak in tel u arae lo ke kalalik. Berberat rin tapiek tuui ini foron temri ke foron tinri ma rik fas fanu isi rin siimete ri. 22 +Fanu tikii rin ememse gam, i wara lo iau. Isau le se i tifat una farfarop na aunbiing, God in faliu u. 23 Aunbiing ri ta fangungut sing gam na nenge maleh, ke gamen fin una nenge maleh. Tekentu kanaka ia fas gam, biil biitom gamen la tikii na foron maleh na Israel, ke Kalalik ken Kaltu ik tapiek.
24 +“Nenge kalalik na fafausum biil i to laumet lon tom fafausum kia, biil. Ke nenge fafauun biil i to laumet lon laulaumet kia, biil. 25 +Ifasi le kalalik na fafausum in tapiek arae tom fafausum kia ke fafauun ik tapiek arae laulaumet kia. Male taman fel ri foteng u ini Belsebul, ke fanu sabin na fel ae, rin foteng ri ini foron as ae i laulau mang tom.
Gamen soke God sau
Luk 12:2-7
26 +“Pesu, gong gam soke ri. Foron tier tikii ae i mumun in tapiek malal. Ke foron tier ae i kiis kuum tah, fanu rin usum lo. 27 Sani ia fas gam ini na kubunor, gamen use u na siat. Sani ia orek siksikau ini na balbalu gam, gamen soti na olon foron fel ma gamek perek ini usuf fanu. 28 Gong gam soke fanu ae rin siimete pununfo gam ma biil ifasi rin siimete tanwa gam, gong. Gamen soke God ae i sau ifasi in falaulau tanwa gam turan pununfo gam na yiif ae biil i met la. 29 Gam usum le, fanu ri fiil iwu e tomsiksik la ini nenge siliin sau. Isau le biil tikas lo ruh in luut una nanal, ae Tama gam biil i somangat ufu. 30 Temtem tikii na olmi ae na paklu gam, God i usum na wewes tikii lo. 31 Pesu, gong gam sokeh. Liu kimi i temin tier lon ifuun e tomsiksik.
Keren Fapos Iesu na Matan Fanu
Luk 12:8-9
32 “Se i fapos iau na matan fanu, ke ia sabin ian fapos u na matan Tata buuii na kukulii. 33 +Isau le se i fakawe ufu iau na matan fanu, ke ia sabin ian fakawe ufu na mata Tata buuii na kukulii.
Iesu Biil i La isi Ta Siaroh
Luk 12:51-53; 14:26-27
34 “Gong gam wol le ia la isi ian ta siaroh aga na piklinbat. Biil ia to la isi ta siaroh, biil. Ia la ta isi ta popok una fapaket. 35 +Ia la ta uga isi
‘nenge kalalik in ememse tama,
nenge keleflik in ememse tina,
ke nenge fifin ae i fakekel in ememse awa.
36 Fanu na nenge matanfel ken nenge kaltu, rin tapiek arae tuui tom kia.’
37 “Se i ier kanaka isi tama le tina lo iau, biil ifasi in tapiek kalalik na fafausum kiak. Ke se i ier kanaka isi ke kalalik le ke keleflik lo iau, biil ifasi in tapiek kalalik na fafausum kiak. 38 +Ke se biil i kusep aupaket kia ma ka mi lo iau, biil ifasi in tapiek kalalik na fafausum kiak. 39 +Se i gong kale liu kia, liu kia in mangmangal koseng u, ma se i sok ufu liu kia wara lo iau, in liu.
Se i Somangat pes Nenge Kalalik na Fafausum ke Iesu in Kep Fifiil
Mak 9:41
40 +“Se i somangat pes gam, i somangat pes iau. Ma se i somangat pes iau, i somangat pes ier ae i wuun ufu ta iau uga. 41 Se i somangat pes nenge profet, wara le i nenge profet, ke in kep fifiil arae ken nenge profet. Ke se i somangat pes nenge tom tortores, wara le i nenge tom tortores, ke in kep fifiil arae ken nenge tom tortores. 42 Tekentu kanaka ia fas gam, male tikas i faumin tikas lon birbiron berberat na fafausum kiak igii, ini ti kap na dan mir, in kep fasuat kia tom.”
* 10:4 Silot, i nenge uh na fanu ae biil ri ier isi kiis na piklin matanfuntih tina Rom. + 10:8 Aposel 20:33 † 10:8 Fan Iudaia ri tara le kaltu ae i sem lepra i duh ma biil ifasi in la na fatpoton fanu. Par WokPris sapta 13 ke 14 + 10:10 1Korin 9:14; 1Timoti 5:18 + 10:14 Aposel 13:51 + 10:15 Metiu 11:24; Luk 10:4-12; Stat 19:24-28 + 10:16 Luk 10:3 + 10:17 Luk 12:11,12 + 10:22 Metiu 24:9,13 + 10:24 Luk 6:40; Jon 13:16; 15:20 + 10:25 Metiu 9:34; 12:24; Mak 3:22; Luk 11:15 + 10:26 Mak 4:22; Luk 8:17 + 10:33 2Timoti 2:12 + 10:35 Maika 7:6 + 10:38 Metiu 16:24; Mak 8:34; Luk 9:23 + 10:39 Metiu 16:25; Mak 8:35; Luk 9:24; 17:33; Jon 12:25 + 10:40 Mak 9:37; Luk 9:48; 10:16; Jon 13:20