5
Keren Geges isi Paipaifis ke Kumguui
1 Foron tualikmemtuul, biil kemtuulen sisiit sabin isi fas gam ini aunbiing, le biing sah, Kumguui in fis lo. 2 +Wara gam usum rokap tom le, paipaifis ke Kumguui in tapiek arae tom sisii i la isi suksukuum na wor. 3 Aunbiing fanu ri ususe u la le, “Biil keme tafe ti tatawin. Kere liu ini siaroh sau.” Ke fanpil tara tatawin ik tapiek lo ri, arae fangungut ae nenge fifin i kalsakai u aunbiing fatat in fafang. Biil ifasi rin alfe u e tatawin ae.
4 Isau le gam, foron tualikmemtuul, biil gam kiis na kubunor isi biing ae ik fabitit gam arae nenge tom sisii, biil. 5 Gam berberat tina malal ke tina kiptin ien. Kere biil tina wor le tina kubunor, biil. 6 Pesu, gong kere arae fanu ae ri masun. Keren mat ma ik poh e wolwol kirer. 7 Wara le, foron tom masmasunmet, ri masun la na wor ke foron tom ininmet, ri yin la na wor. 8 +Isau le, kere fanu tina ien, i rokap le wolwol kirer in malal. Keren kilkiliis ini unune ke famais arae nenge dangan aen una tel kale matan mangia kerer. Ma keren luukluuk ini unune le God in faliu kerer. 9 Wara le, God biil i tim pes ta kerer isi keren kalsakai fangungut na ngaliaf kia, biil. I tim pes ta kerer isi keren kep fafaliu sing Kumguui kirer, Iesu Karisito. 10 I met ta isi kerer, isi keren liu turim tura, taftawa le kere liu le kere met, keren liu tom tura. 11 Pesu, gamen farakrakai faliu gam ke gamek fakuum faliu unune kimi, arae tom gam tel u la.
Farfarop na Orek
12 Foron tualikmemtuul, kemtuul sising gam isi gamen bulat lon fanu ae ri foim rakrakai na fatpoto gam arae foron famfamu kimi na foim ke Kumguui ma ri fausum gam la. 13 Gamen lala bulat lo ri ini famais, wara na foim kiri. Ke gamen liu ini siaroh faliu ini gam. 14 Foron tualikmemtuul, kemtuul sising gam isi gamen fanau foron tom angos, gamek farakrakai foron tom matmatlawen, gamek lupes fanse ae unune kiri biil i rakrakai ma gamek fofo ini fanu tikii. 15 Gamen tumarang, isi gong tikas lo gam i kiliis laulau ini laulau. Isau le, fitliu gamen rakrakai isi tel sinang ae i rokap usuf temtem tikii lo gam ke usuf fal sabin.
16 Gamen laes la masau. 17 Ke gamen sising mulmul. 18 Gamen fotrokap usuf God na foron tier tikii ae i tapiek sing gam, wara le God i ier le gam ae ke Karisito Iesu, gamen tel u arae.
19 Gong gam pusmete yiif ken Tanwa Kalkaluu. 20 Gong gam ire foron orek profet. 21 Isau le, gamen tof ri tikii ke gamek pose papte sani ae i rokap. 22 Alfe marmarsan sinang laulau tikii.
23 Kemtuul sising le God tom ae i ta siaroh la, in fakalkaluu gam isi gamek kalkaluu sikit. Kemtuul sising sabin le God in fofonoi na tanwa gam, na wolwol kimi ke na pununfo gam isi biil in mel e tuk lo gam na biingen paipaifis ke Kumguui kirer, Iesu Karisito. 24 God ae i tawi pes ta gam, in tel u arae, wara le i fasuut orek kia la tom.
25 Foron tualikmemtuul, gamen sising isi kemtuul. 26 Aunbiing gam fatafe, gamen fador faliu ini gam ini sinang ae i kalkaluu. 27 Ia piispiis gam na asa Kumguui le gamen wes leta igii usuf foron tualikrer tikii.
28 Famais ke Kumguui kirer, Iesu Karisito in kiis tura gam.
+ 5:2 Metiu 24:43; Luk 12:39; 1Pita 3:10 + 5:8 Aisaia 59:17; Efeses 6:13-17